Skyfall (qoʻshiq). Skyfall – qoʻshiqchi Adele tomonidan xuddi shu nomdagi James Bond ishtirokidagi Skyfall filmi uchun saundtrek sifatida yozilgan qoʻshiq. Qoʻshiq Adele va prodyuser Paul Epworth tomonidan yozilgan va J. A.C Redford tomonidan orkestrlashtirilgan. Britaniyaning Eon Productions kino ishlab chiqaruvchi kompaniyasi qoʻshiqchini 2011-yil boshida qoʻshiq ustida ishlashga taklif qilgan, Adele bu vazifani film ssenariysini oʻqib chiqqandan keyin qabul qilgan. Qoʻshiqni yaratishda Adele va Epworth James Bond mavzularining kayfiyati va uslubini tasvirlashni maqsad qilgan. „Skyfall“ 2012-yilning 5-oktyabr kuni soat 0:07 da, James Bondning birinchi filmi boʻlgan Doktor No filmi chiqqanligining 50 yilligini nishonlash uchun Xalqaro James Bond kuni doirasida premyera qilingan. „Skyfall“ musiqasi, qoʻshiq matni va Adelening vokal ijrosi maqtovga sazovor boʻlgan. Koʻplab musiqa tanqidchilari va nashrlari uni Bondning eng yaxshi mavzuviy qoʻshiqlari qatoriga kiritadilar. Qoʻshiq jahon miqyosida muvaffaqiyat qozongan, oʻn bitta mamlakat musiqiy reytinglarida birinchi oʻrinni egallagan va boshqa turli mintaqalarda kuchli beshlikka kirgan. U Buyuk Britaniyaning Singles Chart reytingida ikkinchi va AQSHning Billboard Hot 100 reytingida sakkizinchi oʻrinni egallagan. Dunyo boʻylab 7,2 million nusxada sotilgan „Skyfall“ barcha davrlarning eng koʻp sotilgan raqamli singllaridan biri hisoblanadi. „Skyfall“ qoʻshigʻi koʻplab mukofotlarga sazovor boʻlgan, jumladan, eng yaxshi original qoʻshiq uchun Akademiya mukofoti, britancha singl uchun Brit mukofoti, eng yaxshi qoʻshiq uchun tanqidchilarning tanlovi mukofoti, eng yaxshi original qoʻshiq uchun „Oltin globus“ mukofoti va vizual media uchun yozilgan eng yaxshi qoʻshiq yoʻnalishida Grammy mukofoti kabi turli mukofotlarni qoʻlga kiritgan. 85-Oskar mukofoti marosimida Adele qoʻshiqni ilk marta jonli ijro etgan. Adele oʻzining „21“ – nomli ikkinchi albomini chiqarganidan keyin, u Bond filmi uchun qoʻshiq yozishga rozi boʻlmaganligini tan olgan.